Ensted Kirke
Ensted Kirke er en sognekirke beliggende ensomt mellem landsbyerne Røllum og Stubbæk lige ud til hovedvej 42.
Den ret store kirkegård er udvidet flere gange, senest ned af skråningen mod øst, og er omgivet med kampestensdiger. Indgang til kirkegården sker gennem to porte mod syd. På kirkegårdens højeste punkt i det sydvestlige hjørne står et muret klokkehus fra omkring 1828.
Kirken består af et romansk kor og skib fra efter år 1200, bygget i granitkvadre. Omkring 1840 blev der tilføjet et våbenhus mod syd.
I koret ses i øst og nord spor efter to oprindelige vinduer som er ret store, mens der også i skibets nordmur kan spores et oprindeligt vindue. Begge kirkens oprindelige døre er bevaret.
Våbenhuset syd for skibet blev enten opført eller helt lavet om ved en restaurering i 1840. Det er opført af samme materiale og efter samme mønster som klokketårnet og har indvendigt murede bænke, der oprindeligt stammer fra skibets vestgavl.
Kirken står i dag indvendigt med hvidtede mure og enkle, gråmalede lofter. Korbuen fremstår i blank mur.
Kirkens inventar er i dag præget af en restaurering i 1840-1844, og kun alterbordet, døbefonten og krucifikset er middelalderligt.
Kirkens ældste inventarstykke er den romanske døbefont af grå granit. Den er dekoreret med arkader, og i buerne er indhugget forskellige figurer, herunder en lilje, et træ og geometriske figurer.
Det murede alterbord stammer også fra denne periode og er lavet af granitkvadre.
Nord for korbuen hænger kirkens korbuekrucifiks fra omkring år 1500, som dog er hængt på et nyere kors.
Altertavlen er fra 1841 og er opbygget med fire søjler og en trekantgavl. Tavlens hovedmotiv er et stort maleri af bønnen i Getsemane, fremstillet som en tro kopi af altertavlemaleriet i Havnbjerg Kirke.
Kirkens prædikestol er fra 1840-1844 bortset fra reliefferne, som stammer fra den gamle prædikestol fra 1647. De forestiller scener fra Jesu liv.
Vest i kirken ses pulpituret fra 1840-1844, som bærer orgelet fra 1886. Før 1840 var der muligvis også et ældre pulpitur både mod vest og nord.
På skibets nordvæg hænger tre mindetavler over de 48 sogneboere, som faldt i 1. Verdenskrig 1914-1918. Langs skibets sydmur er opstillet fem store historiske gravsten fra perioden 1775-1819. På kirkegården er ligeledes rejst en mindesten over sognets faldne i 1. Verdenskrig.